Сәй табынына ултырғас иһә баш мөхәррир, еңеүсебеҙҙе тәбрикләп, бүләктәрҙе тапшырҙы. «Йәшлек» дипломы, сәй сервизы, «Йәшлек» логотибы төшөрөлгән футболка. Ә инде сәй эсеп бөтөүгә беҙ вәғәҙәбеҙҙе үтәргә әҙер инек. Хужалар беҙҙе мал аҙығы әҙерләргә алып сығырға булды. Дөрөҫ, уңған хужаларҙың күптән бесән эҫкерте һарай янында өйөлөп ҡуйылған, ә был юлы япраҡ әҙерләйәсәкбеҙ. Кәрәк-яраҡтарҙы теүәлләп, кем өҫ-башын алмаштырып, «УАЗ»икка тейәләбеҙ. 75-се йылғы ҡоролоҡта халыҡтың машина-машина булып тейәлеп, урманға япраҡ әҙерләргә йөрөүе яҙа-йоҙа ғына хәтерҙә ҡалған. Беҙ бала саҡта уҡыусылар, уҡытыусылар, колхоз-совхоз эшселәре япраҡҡа йөрөй торғайны.